S/S Equity

S/S Equity oli saksalainen höyrylaiva, joka toi kahdella matkallaan Saksasta Suomeen syksyllä 1917 aseita suojeluskuntia varten.

Equityn ensimmäinen matka 

S/S Equity oli alun perin englantilainen rahtilaiva, jonka saksalaiset olivat kaapanneet ja ottaneet omaan käyttöönsä. Ensimmäiselle matkalleen Suomeen S/S Equity lähti 27. lokakuuta 1917 Danzigista. Laivan lastina oli muun muassa 6500 venäläistä Mosin-Nagant kolmen linjan jalkaväkikivääriä, 500 Mauser-pistoolia, 30 venäläistä Maxim-konekivääriä, 4 500 käsikranaattia ja 2,6 miljoonaa patruunaa. Lisäksi laivan mukana matkusti kahdeksan jääkärin ryhmä, jonka oli tarkoitus aloittaa suojeluskuntien kouluttaminen Pohjanmaalla (ks. Heiskasen staabi). Ryhmää johtivat Juho Heiskanen ja Lauri Tiainen, muut jäsenet olivat Arvid Kokko, Juho Komonen, Kalle Kuokkanen, Viljo Laakso, Einar Mäkinen ja Reino Vuolle. S/S Equityn matkan ja aselastin oli järjestänyt aktivistien johtomies Kai Donner.

S/S Equityn lastista purettiin ensin puolet 31. lokakuuta Vaasan pohjoispuolella Maksamaan Västerössä ja sitten loput 1. marraskuuta Tolvmangrundetilla Larsmossa Pietarsaaren ulkopuolella. Aseiden purkupaikalle Tolvmangrundille on pystytetty muistomerkki. S/S Equityn mukana tulleet jääkärit organisoivat aseiden jakelun eteläisen Pohjanmaan suojeluskunnille ja muodostivat koulutusrenkaan, Juho Heiskasen mukaan nimetyn ns. Heiskasen staabin. Sen toiminnan tuloksena Etelä-Pohjanmaalla oli jo vuoden 1918 alkaessa 2 500–3 000 jääkäreiden peruskouluttamaa miestä.

Equityn toinen matka 

Toisen matkansa Suomeen S/S Equity aloitti 2. joulukuuta 1917. Mukana oli taaskin aselasti sekä 22 jääkärin ryhmä, jota johti jääkäri Asplund. S/S Equity saapui 8. joulukuuta 1917 Merikarvian lähistölle Revelin saaren tuntumaan. Sää oli tuulinen, satoi lunta ja meri oli osin jäässä. Aselaivan täytyi myös varoa Mäntyluodon vesillä partioivia venäläisiä Berkut ja Kondor risteilijöitä, joten lastin purku tapahtui pimeän aikaan. Aseita vastaanottamassa oli merikarvialaisen kalastaja Mauri Rantasen kalastusvene, joka kuljetti yön aikana kolmella eri matkalla aselastia Aspskärin (Aspuskerin) saarelle, jonne aseet piilotettiin kallionkoloihin. Lastista saatiin maihin lopulta vain pieni osa lastista: kaksi konekivääriä, muutama laatikollinen kivääreitä, jonkin verran "lyhyitä aseita", käsikranaatteja sekä kaksi radiovastaanottimen akkumulaattoria. Myös 22 jääkärin ryhmä saatiin maihin ja se pääsi jatkamaan matkaansa sisämaahan. Aselastin purkaminen ei onnistunut kuin osittain, koska suuria veneitä omistaneet merikarvialaiset liikemiehet eivät olleet suostuneet tulemaan mukaan hankkeeseen ja käyttöön saatiin vain yksi kalastusvene.

S/S Equityn ensimmäisellä lastin purkupaikalla Västerön Storsandvikenissä sijaitsee nykyisin Equityn muistomerkki.

Lähteet 
Vesa Santavuori: Valkoinen suomalainen, ote kirjasta sivut 9-29 Helsingin Sanomat Alkuluku 4.11.1999 
Pohjalainen.fi: Saaristoluotsi

Viitteet

Kirjallisuutta 
 Gustav Pezold: Das Waffenschiff. Geheime Waffenfahrten mit S. M. H. "Equity" für Finnlands Freiheitskampf im Herbst 1917 (The weapon ship. Secret weapon transports with His Majesty´s Auxiliary Ship "Equity" for the Finnish freedom fight in autumn 1917), Hamburg (Dulk) 1943. The author was the former commander of the "Equity".

Aiheesta muualla 
 Kahden vuosikymmenen takaa. Aselaiva Equity tuo ensimmäisen lastinsa Vaasan ja Pietarsaaren seuduille, Aamulehti, 30.10.1937, nro 293, s. 10, Kansalliskirjaston digitaaliset aineistot

Suomen sisällissota
Jääkäriaktivismi
Höyrylaivat